La platja acollirà el Gran Premi Femení Ciutat de Gandia aquest diumenge
15 maig 2024

## La platja acollirà el Gran Premi Femení Ciutat de Gandia aquest diumenge15 maig 2024Última actualització: 15 maig 2024

![](../gestion/img/dd26664ee330cabedb50695fd8b26f4fbb68f7378fde7d663a048eb49ecac691.jpg)  
  

El **regidor d'Esports, Jesús Naveiro** i el **president de la Penya Ciclista de Beniopa, Pascual Orengo**, han presentat hui el **Gran Premi Femení Ciutat de Gandia, que tindrà lloc aquest diumenge 19 de maig**.  
  
La prova eixirà i acabarà al restaurant Boga (carrer Senil, platja de Gandia), des d'on les, aproximadament 200 ciclistes participants, recorreran una distància o una altra depenent de la seua categoria. _"De moment, hi haurà quatre esportistes de la nostra Penya i altres que vindran de Múrcia, Tenerife, el País Basc o Madrid"_, ha comentat el president.  
  
Així doncs, aquelles que pertanyen a les modalitats cadet, màster 50 i màster 60 faran 40 quilòmetres, mentre que les atletes d'elit, júnior, sub-23, màster 30 i màster 40 faran 60 quilòmetres.  
  
_"Una vegada més, Gandia aposta per fomentar l'esport femení amb una prova a la platja que atraurà a moltes persones de fora de la ciutat i comarca, cosa que demostra que el binomi turisme-esport continua funcionant"_, ha assenyalat l'edil.  
  
Pel que fa a l'horari, les persones que facen els 40 km començaran la cursa a les 9 hores i la resta ho farà a les 10:30 hores. **Les ciclistes federades que encara vullguen participar podran inscriure's a la pàgina web de la [Federació de Ciclisme de la Comunitat Valenciana](https://fccv.es/index.php/es/smartweb/seccion/seccion/valenciana/Inicio) fins a les 20 hores de demà, dijous 16 de maig**.   
  
En acabar la cursa, tindrà lloc el lliurament de premis, que també serà al restaurant Boga. _"Vull ressaltar que les participants s'estan jugant el mallot groc a la categoria general i el blau, que acreditarà les líders de les metes volants, en cada modalitat. A més, afegirem un premi especial que patrocinarà l'Ajuntament de Gandia"_, ha assenyalat Orengo.  
  
El regidor ha agraït a la Penya Ciclista de Beniopa i a la Federació de Ciclisme de la Comunitat Valenciana tot el seu esforç, així com que hagen escollit Gandia per ser la seu d'un _"esdeveniment esportiu tan rellevant"_.  
  
Per part seua, Orengo ha recordat que fa vint anys que la Penya té un equip femení, de manera que l'organització tenia ganes de fer una prova per promocionar i donar suport a les ciclistes. _"Us esperem a tots el diumenge perquè animeu les participants"_, ha finalitzat.